Fredag ved midnat begiver de to ekstremsvømmere Anders Vestergaard og Per Kristensen sig ud på en svømmetur, ingen har gennemført før. Sammen skal de tilbagelægge omkring 27 kilometer fra Frederikshavn til Læsø med svømmetag. De to herrer har tidligere taget den modsatte tur, men der har de haft strømmen med sig. - Da vi svømmede fra Læsø til Frederikshavn, hørte vi, at der i starten af 1900-tallet var nogen, der forsøgte at svømme fra Frederikshavn til Læsø, altså mod strømmen, men mislykkedes. Så vi besluttede, at det ville vi forsøge, siger Anders Vestergaard om motivationen til den ekstreme færd. Svære forhold Anders Vestergaard er skulderopereret i begge skuldre og Per Kristensen går med krykker, efter han blev påkørt af en bil for 12 år siden og fik en infektion. Men det har de vendt til deres styrker. - Alle de her forskellige ting gør, at vi har en fornemmelse af, hvad det kræver, når vi svømmer de her distancer, siger Anders Vestergaard. Derudover kommer vandet sandsynligvis til at give dem nogle forhindringer. Når man svømmer om natten er det ikke muligt at se brandmændene, så dem kan man nemt svømme ind i, fortæller Anders Vestergaard. På denne tur kan de dog "kun" blive brændt på hoved og hænder, for resten af kroppen er dækket af våddragten. - Der er jo brandmænd, vind, strøm og sågar søsyge, siger Anders Vestergaard om svømmeturen og fortsætter: - Ja, det er faktisk muligt at blive søsyg, når man ligger i vandet så længe. Men vi ved, hvad vi går ind til, og det hele går jo over igen, siger han. Mødte hinanden gennem svømning Det nordjyske svømmepar har flere års erfaring i bagagen. - Per var elitesvømmer, og jeg har også en baggrund som konkurrencesvømmer. Vi mødte faktisk hinanden til en svømmekonkurrence og blev enige om, at vi lige så godt kunne gøre det sammen, siger Anders Vestergaard. Udover danmarksrekorden for den længste svømmetur i ét stræk, har de to blandt andet også svømmet fra Skagen til Frederikshavn. En tur på 45 kilometer. På deres tur mod Læsø får de udover hinanden også følgeskab af et hold på 10 personer i to både og en kajak. Ikke sidste tur Jenny Kammersgaard havde den gamle danmarksrekord for en svømmetur i ét stræk, da hun svømmede fra Gedser til Warnemünde, og blev noteret for i alt 110 kilometer på én tur. Den rekord slog Anders Vestergaard og Per Kristensen, da de svømmede 115,5 kilometer til Sverige i 2019. Du kan se, hvordan det så ud, da makkerparret nåede til Sverige i indslaget herunder fra 28. august 2019: Der er dog ikke mange ture tilbage i det rutinerede svømmepar. For det er en virkelig tidskrævende disciplin. - Vi tænker på, at næste projekt skal være en tur fra Ebeltoft til Odden, for vi har hørt, at den rute er blevet svømmet den modsatte vej, siger Anders Vestergaard. - Den tur skal vi lige have med, inden vi runder det her vanvittige eventyr af, siger han. Som planen er nu, svømmer Anders og Per fra Frederikshavn Bedding til midnat, natten mellem fredag og lørdag, og de forventer at ramme Vesterø i løbet af lørdagen.

Opsummering:
For de to nordjyske åbenvandssvømmere Anders og Per er turen fra Frederikshavn til Læsø ikke den længste distance, de har været ude på. Men vejret kan gøre turen mere besværlig.